Document ID: 31994D0433

Odločba Komisije
z dne 30. maja 1994
o podrobnih pravilih za uporabo Direktive Sveta 93/24/EGS glede statističnih raziskovanj o prireji in populaciji goveda ter spremembi navedene direktive
(94/433/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 93/24/EGS z dne 1. junija 1993 o statističnih raziskovanjih, ki se izvajajo v govedoreji [1], in zlasti členov 1(3), 2(2), 3(2), 6(1) in (2), 8(1) in (2), 10(3) in 12(2) Direktive,
ker so za izvedbo raziskovanj, ki jih določa Direktiva 93/24/EGS, potrebne natančne opredelitve; ker to zahteva opredelitev kmetijskih gospodarstev, vključenih v raziskavo; ker je prav tako treba natančno opredeliti posamezne kategorije, v katere se razčlenijo rezultati raziskovanja ter določiti razrede velikosti čred in regije, po katerih države članice redno pripravijo rezultate raziskovanj; ker je potrebna enotna opredelitev mase klavnih trupov za namene statistike zakola;
ker s spremembo kombinirane nomenklature za živo govedo z Uredbo Komisije (EGS) št. 2505/92 [2] ni več mogoče, bodisi za trgovino znotraj Skupnosti bodisi za trgovino z državami nečlanicami, da države članice ločeno beležijo trgovanje z biki in voli; ker tako razčlenitev domače prireje na bike in vole, ki jo zahteva Direktiva Sveta 93/24/EGS, ni več mogoča; ker je zato Direktivo 93/24/EGS treba spremeniti;
ker se državam članicam, v skladu z Direktivo 93/24/EGS, na njihovo zahtevo lahko dovoli, da izvajajo majska ali junijska raziskovanja v izbranih regijah, če ta raziskovanja zajemajo najmanj 70 % populacije goveda; ker se državam članicam, katerih populacija goveda predstavlja le majhen odstotek celotnega staleža Skupnosti, na njihovo zahtevo lahko dovoli, da odpravijo bodisi majska/junijska ali decembrska raziskovanja, ali uporabijo regionalno razčlenitev za končne rezultate majskega/junijskega raziskovanja; ker se državam članicam ne nazadnje na njihovo zahtevo lahko odobri, da uporabijo administrativne vire namesto statističnih raziskovanj pri določitvi populacije goveda in predpisano razčlenitev po razredih velikosti čred za končne rezultate v sodih letih in/ali za rezultate majskega/junijskega raziskovanja;
ker so države članice predložile vloge za vrste dovoljenj, navedenih zgoraj;
ker je treba Odločbo Komisije 73/262/EGS [3], kakor je bila spremenjena z Odločbo 90/501/EGS [4], nadomestiti;
ker je ustrezno, da se določbe te odločbe začnejo uporabljati 1. januarja 1994, ko začne veljati tudi Direktiva 93/24/EGS;
ker je ta odločba v skladu z mnenjem Stalnega odbora za statistiko kmetijstva,
SPREJELA NASLEDNJO ODLOČBO:
Člen 1
1. Za namene člena 2(2) Direktive 93/24/EGS "kmetijsko gospodarstvo" pomeni vsako tehnično in gospodarsko enoto pod enim vodstvom, ki proizvaja kmetijske proizvode.
2. Raziskovanje iz člena 1(1) Direktive 93/24/EGS zajema:
(a) kmetijska gospodarstva s kmetijskimi zemljišči v uporabi 1 ha ali več;
(b) kmetijska gospodarstva z manj kot 1 ha kmetijskih zemljišč v uporabi, če je njihova proizvodnja do določene mere namenjena prodaji ali če njihova proizvodna enota presega nekatere pragove zajetja.
3. Države članice, ki želijo uporabiti drugačen prag zajetja raziskovanja, pa se obvežejo ta prag zajetja določiti tako, da so izključena samo najmanjša gospodarstva in da izključena gospodarstva skupno predstavljajo največ 1 % skupnega standardiziranega pokritja zadevne države članice, v smislu Odločbe Komisije 85/377/EGS [5].
Člen 2
Opredelitve kategorij goveda iz členov 3(1), 10(2) in 12(2) Direktive 93/24/EGS so določene v Prilogi I.
Člen 3
Teritorialne podrazdelitve iz člena 6(1) Direktive 93/24/EGS, so določene v Prilogi II.
Člen 4
Razčlenitev, predvidena v členu 8(1) Direktive 93/24/EGS, je določena v Prilogi III.
Člen 5
Masa klavnega trupa iz člena 10(1) Direktive 93/24/EGS je opredeljena v Prilogi IV.
Člen 6
V členu 12(2) Direktive 93/24/EGS se kategoriji "D. biki" in kategorijo "E. voli" združita v "D. biki in voli".
Člen 7
1. V skladu s prvim pododstavkom člena 1(2) Direktive 93/24/EGS se državam članicam, naštetim v točki (a) Priloge V, lahko dovoli, da izvajajo majska ali junijska raziskovanja v izbranih regijah, če ta raziskovanja pokrivajo vsaj 70 % staleža goveda.
2. V skladu z drugim pododstavkom člena 1(2) Direktive 93/24/EGS se državam članicam, naštetim v točki (b) Priloge V, lahko odobri, da v celoti odpravijo majska/junijska ali decembrska raziskovanja.
3. V skladu s tretjim pododstavkom člena 1(2) Direktive 93/24/EGS se državam članicam, naštetim v točki (c) Priloge V, lahko odobri, da uporabijo upravne vire namesto statističnih raziskovanj.
4. V skladu s členom 6(2) Direktive 93/24/EGS se državam članicam, naštetim v točki (d) Priloge V, lahko dovoli, da uporabijo regionalno razčlenitev za končne rezultate majskega/junijskega raziskovanja.
5. V skladu s členom 8(2) Direktive 93/24/EGS se državam članicam, naštetim v točki (e) Priloge V, lahko dovoli, da uporabijo razčlenitev po razredih velikosti čred za končne rezultate v sodih letih ali za rezultate majskega/junijskega raziskovanja.
Člen 8
Odločba 73/262/EGS se razveljavi.
Člen 9
Ta odločba se začne uporabljati 1. januarja 1994.
Člen 10
Ta odločba je naslovljena na države članice.
V Bruslju, 30. maja 1994

Labels: 19
6